
住讜讻讛 讬讞 注"讘 - 驻讬专讜砖 砖讟讬讬谞讝诇抓

讻讬 讗诪专讬谞谉 [讗讜诪专讬诐 讗谞讜] 讜诪拽讘诇讬诐 讗转 讛讛谞讞讛 砖驻讬 转拽专讛 讬讜专讚 讜住讜转诐. 砖诪讗讞专 砖诇讗讻住讚专讛 讬砖 转讬拽专讛 讛专讬 驻讬 (拽爪讛) 讛转讬拽专讛 讛讜讗 讻诪讞讬爪讛 拽讟谞讛 诇注爪诪讜 讜诪讞砖讬讘讬诐 讗讜转讜 讻讗讬诇讜 讛讜讗 谞诪砖讱 讜讬讜专讚 讜住讜转诐 注讚 诇诪讟讛 讻讚讜驻谉. 专讘讗 讗诪专: 住讜讻讛 讝讜 驻住讜诇讛, 讻讬 诇讗 讗诪专讬谞谉 [讗讬谉 讗谞讜 讗讜诪专讬诐] 驻讬 转拽专讛 讬讜专讚 讜住讜转诐.


讗诪专 诇讬讛 [诇讜] 专讘讗 诇讗讘讬讬: 诇讚讬讚讱 [诇砖讬讟转讱] 讚讗诪专转 [砖讗转讛 讗讜诪专] 讻讬 驻讬 转拽专讛 讬讜专讚 讜住讜转诐 讜讚讘专 讝讛 谞讞砖讘 讻讚讜驻谉, 讗诐 讻谉 诇砖讬讟转讱 住讜讻讛 砖讬砖 注诇讬讛 拽讜专讜转 讬砖专讜转 讗驻讬诇讜 讛驻讞讬转 讚讜驻谉 讛讗诪爪注讬 讜讬砖 诇讛 专拽 砖转讬 讚驻谞讜转 转讛讗 讛住讜讻讛 讻砖专讛, 讗诐 讗讜诪专 讗转讛 "驻讬 转讬拽专讛 讬讜专讚 讜住讜转诐", 讜转讬讞砖讘 讛住讜讻讛 讻住转讜诪讛 诪讻诇 爪讚! 讗诪专 诇讬讛: 诪讜讚讬谞讗 诇讱 讘讛讛讬讗 [诪讜讚讛 讗谞讬 诇讱 讘讝讜] 讚讛讜讛 诇讬讛 [砖讛专讬 讛讬讗] 讻诪讘讜讬 讛诪驻讜诇砖 砖讛讻诇 注讜讘专讬诐 讘讜, 讜讗讬谉 诪拽讜诐 诇住诪讜讱 讻讗谉 注诇 讛讛谞讞讛 砖诇 驻讬 转讬拽专讛 讬讜专讚 讜住讜转诐. 讗讘诇 讘诪拽讜诐 砖讗讬谉 讛讻诇 注讜讘专讬诐, 讬讻讜诇讬诐 讗谞讜 诇住诪讜讱 注诇 讛转驻讬砖讛 讻讬 驻讬 转讬拽专讛 注爪诪讜 讬讜专讚 讜住讜转诐.


讜诪爪讬注讬诐: 诇讬诪讗 [讛讗诐 诇讜诪专] 讻讬 讗讘讬讬 讜专讘讗 讘驻诇讜讙转讗 [讘诪讞诇讜拽转] 砖诇 专讘 讜砖诪讜讗诇 拽诪讬驻诇讙讬 [讛诐 讞诇讜拽讬诐], 砖讛诐 诪驻转讞讬诐 诪讞诇讜拽转 讬住讜讚讬转 砖讻讘专 谞讞诇拽讜 讘讛 讗诪讜专讗讬诐 讗讞专讬诐. 讚讗转诪专 [砖谞讗诪专] 砖谞讞诇拽讜 讘谞讜砖讗 讝讛: 讗讻住讚专讛 砖讛讬转讛 诪爪讜讬讛 讘转讜讱 讘拽注讛 (砖讚讛) 讜讛讘拽注讛 讗讬谉 讚讬谞讛 讻专砖讜转 讛专讘讬诐 讗诇讗 讻讻专诪诇讬转 (专砖讜转 讘讬谞讬讬诐), 讜讛砖讗诇讛 讛讬讗: 讛讗诐 谞讗诪专 砖讛讗讻住讚专讛 诇诪专讜转 砖讗讬谉 诇讛 诪讞讬爪讜转 讙诪讜专讜转 谞讞砖讘转 讻专砖讜转 讛讬讞讬讚 讗讜 诇讗. 专讘 讗诪专: 诪讜转专 诇讟诇讟诇 讘讻讜诇讜 讘讻诇 讛砖讟讞 砖诇 讛讗讻住讚专讛, 砖诇讚注转讜 讛专讬讛讜 谞讞砖讘 讻专砖讜转 讛讬讞讬讚, 讚讗诪专讬谞谉 [砖讗讜诪专讬诐 讗谞讜]; 驻讬 转拽专讛 砖诇 讛讗讻住讚专讛 讬讜专讚 讜住讜转诐 讜讛专讬讛讬 讻诪讜拽驻转 诪讞讬爪讜转 诪讻诇 爪讚. 讜砖诪讜讗诇 讗诪专: 讗讬谉 诪讟诇讟诇讬谉 讘讛 讗诇讗 讘讗专讘注 讗诪讜转, 讻驻讬 砖诪讜转专 诇讟诇讟诇 讘讻专诪诇讬转 注爪诪讛, 讻讬 诇讗 讗诪专讬谞谉 [讗讬谉 讗谞讜 讗讜诪专讬诐] 驻讬 转拽专讛 讬讜专讚 讜住讜转诐. 讜诇讻讗讜专讛 诪讞诇讜拽转 讗讘讬讬 讜专讘讗 讝讛讛 讘讬住讜讚讛 诇诪讞诇讜拽转诐 砖诇 专讘 讜砖诪讜讗诇!


讗转 讛讚诪讬讜谉 讛讝讛 讚讜讞讬诐, 讜讗讜诪专讬诐: 讗诇讬讘讗 [诇驻讬 砖讬讟转讜] 砖诇 砖诪讜讗诇, 讻讜诇讬 注诇诪讗 诇讗 驻诇讬讙讬 [讛讻诇 讗讬谞诐 讞讜诇拽讬诐] 砖讗驻讬诇讜 讗讘讬讬 诪讜讚讛 砖诇驻讬 砖讬讟转 砖诪讜讗诇 讗讬谉 诇讜诪专 讛诇讻讛 讝讜 讘住讜讻讛.

